CELEX: 32016D1942
Language: lv
Date: 2016-11-04 00:00:00
Title: Komisijas Īstenošanas lēmums (ES) 2016/1942 (2016. gada 4. novembris) par Eiropas Investīciju projektu portāla specifikācijām un ar ko atceļ Īstenošanas lēmumu (ES) 2015/1214

5.11.2016   
            
            
               LV
            
            
               Eiropas Savienības Oficiālais Vēstnesis
            
            
               L 299/86
            
         KOMISIJAS ĪSTENOŠANAS LĒMUMS (ES) 2016/1942
   (2016. gada 4. novembris)
   par Eiropas Investīciju projektu portāla specifikācijām un ar ko atceļ Īstenošanas lēmumu (ES) 2015/1214
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2015. gada 25. jūnija Regulu (ES) 2015/1017 par Eiropas Stratēģisko investīciju fondu, Eiropas Investīciju konsultāciju centru un Eiropas Investīciju projektu portālu, ar ko groza Regulas (ES) Nr. 1291/2013 un (ES) Nr. 1316/2013 – Eiropas Stratēģisko investīciju fonds (1), un jo īpaši tās 15. panta 1. punktu,
   tā kā:
   
               (1)
            
            
               Ar Regulu (ES) 2015/1017 Komisijai ar Eiropas Investīciju bankas (EIB) atbalstu uzticēts pienākums izveidot Eiropas Investīciju projektu portālu (EIPP). EIPP ir tāds publiski pieejams investīciju projektu tīmekļa portāls, kas darbojas kā platforma, ko izmanto, lai popularizētu projektus potenciālo investoru vidū visā pasaulē.
            
         
               (2)
            
            
               EIPP izveidoja ar Komisijas Īstenošanas lēmumu (ES) 2015/1214 (2), un tas darbojas kopš 2016. gada jūnija.
            
         
               (3)
            
            
               Pieredze, kas gūta, pārvaldot EIPP, liecina, ka īpaši attiecībā uz iekļaušanas kritērijiem un apstrādes maksu ir nepieciešams veikt dažus grozījumus, lai, izvēloties projektus iekļaušanai EIPP, nodrošinātu lielāku elastīgumu un precizētu maksas atbrīvojuma tvērumu.
            
         
               (4)
            
            
               Šajā sakarā no pieteikuma apstrādes maksas ir lietderīgi atbrīvot ne tikai publiskos projektu atbalstītājus, bet arī privātos projektu atbalstītājus, kuru projektu, īstenojot publiskās investīciju prioritātes, ir atbalstījusi dalībvalsts publiskā iestāde, lai pienācīgi īstenotu Regulas (ES) 2015/1017 15. panta 4. punktu un piesaistītu vairāk kvalitatīvu projektu, kas konkrēti saistīti ar minētajām investīciju prioritātēm.
            
         
               (5)
            
            
               Ņemot vērā grozījumu skaitu, skaidrības labad un lai vienkāršotu EIPP ieviešanu, Īstenošanas lēmums (ES) 2015/1214 būtu jāatceļ un jāaizstāj ar šo lēmumu,
            
         IR PIEŅĒMUSI ŠO LĒMUMU.
   1. pants
   Ar šo tiek pieņemtas pielikumā izklāstītās Eiropas Investīciju projektu portāla (EIPP) tehniskās specifikācijas.
   2. pants
   Projektu iekļauj EIPP tikai tad, ja ir ievēroti šādi iekļaušanas kritēriji:
   
               a)
            
            
               projekta (vai programmas, kuru veido mazāki projekti) kopējās izmaksas ir vismaz EUR 5 000 000;
            
         
               b)
            
            
               projektu īsteno Regulas (ES) 2015/1017 8. pantā paredzētajā ģeogrāfiskajā tvērumā un ar to atbalsta vienu vai vairākus šīs regulas 9. panta 2. punktā minētos mērķus un nozares;
            
         
               c)
            
            
               projekta atbalstītājs ir juridiska persona, kas izveidota kādā dalībvalstī, un uz to neattiecas maksātnespējas procedūra;
            
         
               d)
            
            
               projekts ir saderīgs ar Savienības tiesību aktiem un attiecīgās dalībvalsts tiesību aktiem un nav saistīts ar juridiskiem, reputācijas vai valsts drošības riskiem dalībvalstij vai Komisijai;
            
         
               e)
            
            
               projekta īstenošana ir sākta vai to ir paredzēts sākt trīs gadu laikā pēc tā iesniegšanas EIPP;
            
         
               f)
            
            
               projekta pieteikumā projekts ir skaidri aprakstīts kā investīciju projekts, un pieteikumā sniegtā informācija ir precīza un ietver projekta īstenošanai nepieciešamā finansējuma summu.
            
         3. pants
   No privātajiem projektu atbalstītājiem iekasē pieteikuma apstrādes maksu līdz EUR 250 par vienu projektu.
   Valsts, reģionālās vai vietējās iestādes, publisko tiesību subjekti, kā definēts Eiropas Parlamenta un Padomes Direktīvas 2014/24/ES (3) 2. panta 1. punkta 4. apakšpunktā, vai šādu iestāžu vai subjektu veidotas apvienības un struktūras, ko šādas iestādes vai subjekti kontrolē, (publiskie projektu atbalstītāji) ir atbrīvotas no pieteikuma apstrādes maksas.
   Arī privātie projektu atbalstītāji ir atbrīvoti no pieteikuma apstrādes maksas saistībā ar projektiem, kurus, īstenojot publiskās investīciju prioritātes, ir atbalstījusi dalībvalsts publiskā iestāde.
   Ārkārtējos un pamatotos gadījumos atbildīgais kredītrīkotājs var lemt, ka arī privātais projektu atbalstītājs ir atbrīvojams no pieteikuma apstrādes maksas.
   No pieteikuma apstrādes maksas gūtie ieņēmumi ir pamats papildu apropriāciju piešķiršanai saskaņā ar Eiropas Parlamenta un Padomes Regulas (ES, Euratom) Nr. 966/2012 (4) 21. panta 4. punktu un Regulas (ES) 2015/1017 15. panta 4. punktu.
   4. pants
   Īstenošanas lēmumu (ES) 2015/1214 atceļ.
   5. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2016. gada 4. novembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 169, 1.7.2015., 1. lpp.
   
   
      (2)  Komisijas 2015. gada 22. jūlija Īstenošanas lēmums (ES) 2015/1214, ar ko izveido Eiropas Investīciju projektu portālu un nosaka tā tehniskās specifikācijas (OV L 196, 24.7.2015., 23. lpp.).
   
      (3)  Eiropas Parlamenta un Padomes 2014. gada 26. februāra Direktīva 2014/24/ES par publisko iepirkumu un ar ko atceļ Direktīvu 2004/18/EK (OV L 94, 28.3.2014., 65. lpp.).
   
      (4)  Eiropas Parlamenta un Padomes 2012. gada 25. oktobra Regula (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (OV L 298, 26.10.2012., 1. lpp.).
   
      PIELIKUMS
      
         EIROPAS INVESTĪCIJU PROJEKTU PORTĀLA (EIPP) TEHNISKĀS SPECIFIKĀCIJAS
      
      1.   VISPĀRĪGS APRAKSTS
      Saskaņā ar Regulas (ES) 2015/1017 15. pantu izveidotais EIPP ir tāds publiski pieejams investīciju projektu tīmekļa portāls, kas darbojas kā platforma, ko izmanto, lai popularizētu projektus potenciālo investoru vidū visā pasaulē. EIPP galvenais mērķis ir stimulēt un paātrināt investīciju projektu izstrādi un sekmīgu īstenošanu Savienībā un tādējādi veicināt lielāku nodarbinātību un ekonomisko izaugsmi. Projekta publicēšana EIPP nenozīmē, ka šādu projektu ir atbalstījusi Komisija vai EIB, un tas nav nosacījums Savienības vai EIB finansiālā atbalsta saņemšanai.
      EIPP pamatkomponenti:
      
                  a)
               
               
                  publiski pieejama tīmekļa vietne, kas ietver datubāzi ar projektu aprakstiem (tīmekļa lapas ar strukturētu informācijas kopsavilkumu par atsevišķiem EIPP projektiem);
               
            
                  b)
               
               
                  interaktīvi projektu saraksti un karte;
               
            
                  c)
               
               
                  investoriem un projektu atbalstītājiem veltītas sadaļas.
               
            EIPP ietvers arī publiski nepieejamu projektu apstrādes moduli.
      EIPP projekti ir sagrupēti pa nozarēm, kas izriet no Regulas (ES) 2015/1017 9. panta 2. punktā minētajiem mērķiem un kategorijām.
      2.   EIPP PĀRVALDĪBA UN ATTIECĪBAS AR PROJEKTU ATBALSTĪTĀJIEM, TĪMEKĻA VIETNES LIETOTĀJIEM UN LĪDZĪGU PAKALPOJUMU SNIEDZĒJIEM
      EIPP pārvalda Komisija. Dalībvalstis var dot ieguldījumu EIPP pārvaldīšanā. EIPP saturu veido projektu atbalstītāji, t. i., privāto un publisko tiesību subjekti.
      Projektu atbalstītāju un citu reģistrētu tīmekļa vietnes lietotāju līdzdalība EIPP ir atkarīga no tā, vai tie piekrīt EIPP noteikumiem, kuru mērķis ir nodrošināt tādas publicētās informācijas kvalitāti, kuru saņem no projektu atbalstītājiem, vienlaikus skaidri norādot, ka Komisija negarantē publicētās informācijas precizitāti un nevar uzņemties atbildību par jebkuriem prasījumiem, pamatojoties uz projekta publikāciju.
      Atrunai vajadzētu brīdināt tīmekļa vietnes lietotājus par to, ka Komisija nevar garantēt publicētās informācijas precizitāti un potenciālajiem investoriem jāveic ierastā uzticamības pārbaude, tostarp par finanšu aspektiem un visiem citiem aspektiem, kas ietekmē viņu lēmumu par to, vai investēt projektā. Komisija pēc trim gadiem pēc projekta sākotnējās publikācijas var pieņemt lēmumu to dzēst no EIPP.
      Investīciju darbību veicināšanai un atvieglošanai EIPP var sadarboties ar citiem līdzīgu pakalpojumu sniedzējiem valsts vai starptautiskā līmenī.
      3.   PROJEKTU PĀRBAUDE
      Projektu pārbaudi veic Komisijas dienesti, pamatojoties uz iekļaušanas kritērijiem, kas izklāstīti šā lēmuma 2. pantā. Komisijai ir plaša rīcības brīvība veikt projektu pārbaudi un novērtēt, vai projekts iekļaujams EIPP. Pārbaudi par saderību ar attiecīgās dalībvalsts tiesību aktiem un par potenciālajiem riskiem šai dalībvalstij veic, pamatojoties uz dalībvalsts sniegto informāciju, ja tāda ir pieejama. Dažus projektu pārbaudes un validācijas procesa tehniskos aspektus, piemēram, projektu atbalstītāju identitātes pārbaudi, kā ārpakalpojumu var uzticēt trešām personām.
      Dalībvalstis tiks aicinātas izraudzīties vienu vai vairākus kontaktpunktus un noteikt savu ieguldījumu saistībā ar pārbaudēm. EIB loma EIPP attīstības veicināšanā attiecīgā gadījumā tiks izklāstīta dokumentā par pakalpojumu līmeņa vienošanos.
      4.   APSTRĀDES MAKSA
      Lai pieprasītu atbrīvojumu no pieteikuma apstrādes maksas šā lēmuma 3. panta otrās un trešās daļas nozīmē, projekta pieteikumam pievieno projekta atbalstītāja pašdeklarāciju par publiskā projektu atbalstītāja statusu, kas ir spēkā pieteikuma iesniegšanas brīdī, vai attiecīgās publiskās iestādes atbalsta rakstisku apstiprinājumu. Šim nolūkam EIPP būs pieejamas standarta veidlapas.
      Uzskata, ka gadījumi, kuros saskaņā ar šā lēmuma 3. panta ceturto daļu ir pamatots atbrīvojums no pieteikuma apstrādes maksas, ietver projektus, kas tiek atbalstīti no Savienības programmas, vai projektus, kas inter alia iekļauti Eiropas Parlamenta un Padomes Regulā (ES) Nr. 347/2013 (1) minētajā kopīgu interešu projektu sarakstā, vai projektus, kuri ir saderīgi ar Eiropas Parlamenta un Padomes Regulā (ES) Nr. 1315/2013 (2) minētām un attiecīgo Komisijas dienestu apstiprinātām pamatnostādnēm Eiropas transporta tīkla attīstībai.
      
         (1)  Eiropas Parlamenta un Padomes 2013. gada 17. aprīļa Regula (ES) Nr. 347/2013, ar ko nosaka Eiropas energoinfrastruktūras pamatnostādnes un atceļ Lēmumu Nr. 1364/2006/EK, groza Regulu (EK) Nr. 713/2009, Regulu (EK) Nr. 714/2009 un Regulu (EK) Nr. 715/2009 (OV L 115, 25.4.2013., 39. lpp.).
      
         (2)  Eiropas Parlamenta un Padomes 2013. gada 11. decembra Regula (ES) Nr. 1315/2013 par Savienības pamatnostādnēm Eiropas transporta tīkla attīstībai un ar ko atceļ Lēmumu Nr. 661/2010/ES (OV L 348, 20.12.2013., 1. lpp.).